Zmluva o vykonávaní pravidelných odborných prehliadok a odborných skúšok technických zariadení a vyhradených technických zariadení
uzatvorená podľa § 269 ods. 2 zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“)
 
Čl. I
Zmluvné strany

Objednávateľ:	Všeobecná zdravotná poisťovňa, a.s.
Sídlo:	 		Panónska cesta 2, 851 04 Bratislava – mestská časť Petržalka
Zapísaný v Obchodnom registri Mestského súdu Bratislava III, oddiel: Sa, vložka č. 3602/B
Zastúpený: 		Ing. Matúš Jurových, PhD., predseda predstavenstva
			Ing. Viktor Očkay, MPH, podpredseda predstavenstva
IČO: 			35 937 874
DIČ: 			2022027040
IČ DPH: 		SK2022027040
Bankové spojenie: 	Štátna pokladnica 
IBAN:	 		SK47 8180 0000 0070 0018 2424
Osoba oprávnená rokovať vo veciach zmluvy:  Pavol Čery, pavol.cery@vszp.sk  
Osoba zodpovedná  za vecné plnenie:  
Kamil Šicko, kamil.sicko@vszp.sk, 0910 864 190
 (ďalej len „objednávateľ“)

a

Poskytovateľ:	................................
Sídlo: 			............................................
Zapísaný v Obchodnom registri Okresného, resp. Mestského súdu ................, odd. ............, vložka č. ............
(príp. v Živnostenskom registri Okresného úradu v ....................pod č...................) 
Zastúpený: 		.........................................
IČO: 			............................
DIČ: 			.............................
IČ DPH: 		................................
Bankové spojenie: 	....................................
IBAN: 			............................................
Osoba oprávnená rokovať vo veciach zmluvy:  (meno, priezvisko, e-mail)
Osoba zodpovedná za vecné plnenie:  (meno, priezvisko, e-mail, tel. číslo)
(ďalej len „poskytovateľ“)
(objednávateľ a poskytovateľ spolu ďalej len ako „zmluvné strany“)

uzatvárajú túto Zmluvu o vykonávaní pravidelných odborných prehliadok a odborných skúšok technických zariadení a vyhradených technických zariadení (ďalej len „zmluva“) ako výsledok verejného obstarávania v súlade so zákonom  č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

Čl. II
Predmet zmluvy 

1.	Poskytovateľ sa zaväzuje vykonávať pre objednávateľa pravidelné odborné prehliadky a odborné skúšky (ďalej len „OPaOS“) technických zariadení (ďalej len „TZ“) a vyhradených technických zariadení (ďalej len „VTZ“) elektrických na pracoviskách objednávateľa v súlade s ustanoveniami príslušných všeobecne záväzných právnych predpisov, vrátane spracovania, vedenia a aktualizácie súvisiacej dokumentácie, v rozsahu:
a)	vykonanie a dodanie vstupného auditu formou auditovej správy s cieľom zistenia a popísania aktuálneho stavu na úseku kontrol, prehliadok a OPaOS TZ a VTZ na pracoviskách objednávateľa, špecifikovaných v prílohe č. 2 tejto zmluvy, vrátane návrhov na zosúladenie s platnou legislatívou v prípade nesúladu, a to v termíne do 45 dní odo dňa nadobudnutia účinnosti zmluvy,
b)	vykonávanie OPaOS bleskozvodov (zariadení na ochranu pred účinkami atmosférickej elektriny) za účelom preukázania, či bleskovodné zariadenie a jeho súčasti na ochranu budovy objednávateľa pred účinkami atmosférickej elektriny zodpovedajú bezpečnostným a prevádzkovo-technickým požiadavkám a príslušným STN,
c)	vykonávanie OPaOS elektroinštalácie (elektrického zariadenia) objektu objednávateľa, overenie stavu elektrického zariadenia budovy vrátane samostatných častí (plynových kotolní, regulačných staníc plynu a ostatných častí) a núdzového osvetlenia podrobnou prehliadkou, meraním a skúšaním za účelom zisťovania jej bezpečnosti pred úrazom elektrickým prúdom,
d)	vykonávanie OPaOS elektrospotrebičov, overenie stavu elektrických spotrebičov vrátane komponentov počítačových zostáv (počítač, monitor, tlačiareň), z hľadiska ich bezpečnosti pred úrazom elektrickým prúdom, v rozsahu podľa triedy ochrany elektrického spotrebiča:
-	podrobná prehliadka a kontrola stavu elektrického spotrebiča a jeho jednotlivých súčastí,
-	meranie odporu ochranného vodiča,
-	meranie odporu izolácie,
-	meranie unikajúcich prúdov,
-	skúška funkčnosti;
e)	vykonávanie OPaOS elektrického ručného náradia, overenie stavu elektrického ručného náradia z hľadiska jeho bezpečnosti pred úrazom elektrickým prúdom podrobnou prehliadkou, meraním, skúšaním v rozsahu:
-	podrobná prehliadka a zistenie stavu elektrického ručného náradia,
-	pripojenie ochranného vodiča,
-	meranie odporu izolácie,
-	skúška funkčnosti;
f)	vykonávanie OPaOS núdzového osvetlenia – kontrola núdzového osvetlenia, overenie stavu z hľadiska jeho funkčnosti, potrebnej výdrže akumulátorov, bezpečnosti pred úrazom elektrickým prúdom podrobnou prehliadkou, meraním a skúšaním, 
g)	vedenie a aktualizácia dokumentácie a písomných informácií, súvisiacich s predmetom zmluvy v aktuálnom čase a v súlade s príslušnými platnými právnymi predpismi vo webovej aplikácii - portál, do ktorej zabezpečí poskytovateľ objednávateľovi prístup bez zbytočného odkladu po nadobudnutí účinnosti zmluvy, v rozsahu podľa prílohy č. 4 zmluvy – Portál, alebo vo vlastnej webovej aplikácii, umožňujúcej integráciu dát s iným systémom,
h)	poskytovateľ sa zároveň zaväzuje v písomnej podobe objednávateľovi priebežne predkladať všetky dokumenty zo zrealizovaných úkonov v rámci plnenia predmetu zmluvy (napr. správy z OPaOS, správy zo vstupných auditov, a iné)
(ďalej len „predmet zmluvy“).

2.	Objednávateľ sa zaväzuje za riadne plnenie predmetu zmluvy uhrádzať poskytovateľovi dohodnutú cenu podľa čl. III tejto zmluvy a poskytnúť poskytovateľovi nevyhnutnú súčinnosť pri plnení predmetu tejto zmluvy.   
3.	Miestom plnenia predmetu zmluvy sú pracoviská objednávateľa, uvedené v prílohe č. 1 tejto zmluvy – Miesta plnenia a kontaktné osoby. 

Čl. III
Cena a platobné podmienky

1.	 Zmluvné strany sa dohodli na celkovej cene za plnenie predmetu tejto zmluvy v súlade so zákonom č. 18/1996 Z. z. o cenách v znení neskorších predpisov nasledovne:
Cena bez DPH		............................... eur 
Sadzba DPH 		...... %
Cena vrátane DPH	.............................. eur (slovom ............................. eur).
V prípade, že poskytovateľ nie je platiteľom DPH, uvedie len cenu celkom, t. j. Cena vrátane DPH a informáciu, že nie je platiteľom DPH.
Ak sa poskytovateľ, ktorý v čase uzatvorenia tejto zmluvy nie je platiteľom DPH, stane platiteľom DPH počas plnenia predmetu zmluvy, cena celkom uvedená v tomto ustanovení sa bude považovať za cenu vrátane DPH, a to od vzniku povinnosti poskytovateľa odvádzať DPH.
Podrobná cenová špecifikácia predmetu zmluvy vrátane jednotkových cien je uvedená v prílohe č. 3  zmluvy – Cenová špecifikácia.
2.	DPH bude poskytovateľ fakturovať vo výške v zmysle platných všeobecne záväzných právnych predpisov. V prípade zmeny sadzby DPH sa nevyžaduje úprava formou dodatku k tejto zmluve, ale poskytovateľ bude automaticky účtovať výšku sadzby DPH platnú v čase poskytnutia zdaniteľného plnenia.
3.	Dohodnutá zmluvná cena je konečná a je zhodná s cenou ponuky úspešného uchádzača, ktorého ponuku prijal objednávateľ ako verejný obstarávateľ v zmysle zákona o verejnom obstarávaní a zahŕňa všetky náklady poskytovateľa na plnenie predmetu zmluvy v súlade s touto zmluvou, dopravné a prepravné náklady, náklady na používanie prístrojov, vrátane nákladov na vypracovanie vstupného auditu, na vedenie a  aktualizáciu súvisiacej dokumentácie, a to aj v digitálnej podobe prostredníctvom portálu, do ktorého zabezpečí poskytovateľ objednávateľovi prístup.
4.	Objednávateľ sa zaväzuje uhrádzať dohodnutú cenu podľa bodu 1 tohto článku zmluvy za zrealizované úkony v rámci plnenia predmetu zmluvy mesačne na základe faktúry, vystavenej poskytovateľom najneskôr do 5. pracovného dňa mesiaca, nasledujúceho po dni plnenia predmetu zmluvy v zmysle prílohy č. 2 – Špecifikácia zariadení a požadované termíny realizácie a doručenej objednávateľovi na e-mailovú adresu: fakturyPC@vszp.sk, ktorej neoddeliteľnou súčasťou budú „Potvrdenia o vykonaní OPaOS“, vyhotovené v rozsahu podľa čl. IV bod 6 zmluvy, podpísané kontaktnou osobou objednávateľa za jednotlivé pracoviská a zástupcom poskytovateľa, ktorý plnenie v konkrétnom objekte objednávateľa vykonal. 
5.	Faktúra, vystavená poskytovateľom, musí byť vyhotovená v súlade s ustanoveniami príslušných všeobecne záväzných právnych predpisov a touto zmluvou. V opačnom prípade je objednávateľ oprávnený vrátiť faktúru poskytovateľovi na opravu na e-mailovú adresu: ...................... (doplní poskytovateľ), pričom prestane plynúť lehota splatnosti faktúry podľa bodu 6. tohto článku zmluvy a nová lehota začne plynúť dňom preukázateľného doručenia opravenej faktúry objednávateľovi na e-mailovú adresu: fakturyPC@vszp.sk.
6.	Lehota splatnosti faktúr je 30 dní odo dňa ich preukázateľného doručenia objednávateľovi.
7.	Ak je poskytovateľ registrovaný ako platiteľ DPH v Slovenskej republike, cena za plnenie predmetu zmluvy bude uhradená iba na bankový účet, ktorý je zverejnený v zozname bankových účtov zverejnenom na webovom sídle Finančného riaditeľstva. Poskytovateľ je povinný ihneď písomne informovať objednávateľa o každej zmene tohto bankového účtu. Ak poskytovateľ, ktorý je platiteľom DPH, nesplní povinnosť podľa § 6 ods. 1, 2 a 3 a § 85kk zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“), objednávateľ je oprávnený postupovať v zmysle ustanovenia § 69c ods. 1 zákona o DPH, t. j. uhradiť sumu vo výške DPH alebo jej časť uvedenú vo faktúre poskytovateľa na číslo účtu správcu dane vedeného pre poskytovateľa podľa § 67 zákona č. 563/2009 Z. z. o správe daní, pričom objednávateľ nie je v omeškaní, ak z tohto dôvodu neplní, čo mu ukladá zmluva. Poskytovateľ v takom prípade nemá nárok na úhradu príslušnej časti faktúry zodpovedajúcej výške DPH, na úroky z omeškania ani akékoľvek iné sankcie súvisiace s neuhradenou príslušnou časťou faktúry.

Čl. IV
Práva a povinnosti zmluvných strán

1.	Poskytovateľ sa zaväzuje vykonávať predmet zmluvy vo vlastnom mene a na vlastnú zodpovednosť, za podmienok dohodnutých v tejto zmluve, riadne a včas. Poskytovateľ je povinný realizovať plnenie predmetu zmluvy v súlade s ustanoveniami príslušných všeobecne záväzných právnych predpisov a STN v oblasti TZ a VTZ.
2.	Poskytovateľ vo vzťahu k osobám, ktoré realizujú plnenie predmetu zmluvy, zodpovedá v plnom rozsahu za dodržiavanie všeobecne záväzných právnych predpisov na úseku bezpečnosti a ochrany zdravia pri práci.
3.	Poskytovateľ nie je v omeškaní s plnením predmetu zmluvy, pokiaľ plnenie nie je možné v dohodnutom termíne preukázateľne v dôsledku vyššej moci alebo z dôvodu neposkytnutia nevyhnutnej súčinnosti zo strany objednávateľa.
4.	Zmluvné strany sa dohodli, že v prípade zmeny počtu TZ a VTZ podľa prílohy č. 2 (napr. presťahovanie pracoviska, zrušenie pracoviska a pod), je možné vykonať zmenu zmluvy formou písomného dodatku, a to v súlade s § 18 ods. 1 písm. a) zákona o verejnom obstarávaní. Ak dôjde k zmene počtu TZ a VTZ podľa prílohy č. 2 zmluvy, rozsah plnenia sa primerane upraví, pričom sa súčasne upraví aj rozsah finančného plnenia objednávateľa. Poskytovateľ v prípade zníženia počtu TZ a VTZ nemá nárok na úhradu plnej sumy za plnenie predmetu zmluvy čl. III bod 1 zmluvy. Výška úhrady sa v takomto prípade prispôsobí rozsahu zníženého plnenia na základe jednotkových cien, uvedených v prílohe č. 3 zmluvy. V prípade zvýšenia počtu TZ a VTZ sa úhrada poskytovateľovi prepočíta podľa jednotkových cien, uvedených v prílohe č. 3 a počtu zariadení na pracoviskách objednávateľa a upraví tak, aby zodpovedala rozsahu skutočného plnenia. 
5.	Kontaktné osoby objednávateľa pre jednotlivé pracoviská objednávateľa sú uvedené v prílohe č. 1 zmluvy. Zmenu kontaktných osôb alebo ich údajov počas platnosti zmluvy oznámi objednávateľ poskytovateľovi zaslaním e-mailu na e-mailovú adresu osoby zodpovednej za vecné plnenie poskytovateľa, pričom o tejto skutočnosti nie je potrebné uzatvoriť dodatok k zmluve. 
6.	Kontaktné osoby podľa bodu 5 tohto článku zmluvy budú oprávnené na odovzdanie a prevzatie vykonaných plnení, a to vo forme Potvrdenia o vykonaní OPaOS, ktoré bude obsahovať:
a)	miesto výkonu,
b)	súpis činností, realizovaných v príslušnom mesiaci na príslušnom pracovisku,
c)	dátum vykonania jednotlivých činností a úloh,
d)	meno, priezvisko a podpis kontaktnej osoby objednávateľa,
e)	meno, priezvisko a podpis zástupcu poskytovateľa.
7.	Poskytovateľ zodpovedá za porušenie povinností stanovených všeobecne záväznými právnymi predpismi voči príslušným orgánom štátnej správy, s výnimkou prípadov, kedy preukázateľne upozornil objednávateľa na nedostatky a objednávateľ napriek jeho upozorneniu tieto nedostatky neodstránil.
8.	Poskytovateľ je povinný bezodkladne oznamovať objednávateľovi informácie, týkajúce sa skončenia platnosti oprávnení, resp. vydania nových oprávnení na výkon činností, tvoriacich predmet tejto zmluvy, pričom objednávateľ zároveň požaduje predloženie osvedčenia a čestného vyhlásenia osoby, ktorej sa zmena týka.
9.	V prípade vykonávania jednotlivých činností, tvoriacich predmet zmluvy, subdodávateľom, zodpovedá poskytovateľ objednávateľovi za plnenie predmetu zmluvy tak, ako keby predmet zmluvy plnil sám.
10.	Objednávateľ je povinný poskytnúť poskytovateľovi nevyhnutnú súčinnosť, potrebnú k plneniu predmetu zmluvy, najmä umožniť vstup zástupcov poskytovateľa do všetkých priestorov a objektov a poskytnúť im požadovanú dokumentáciu.
11.	Poskytovateľ je povinný mať počas celej doby platnosti zmluvy uzatvorenú poistnú zmluvu na poistenie všeobecnej zodpovednosti za škodu.

Čl. V
Sankcie

1.	V prípade, že poskytovateľ poruší akúkoľvek povinnosť podľa tejto zmluvy, a to najmä povinnosť vyplývajúcu z ustanovení čl. II bod 1 ako aj čl. IV  a čl. IX  tejto zmluvy, je objednávateľ oprávnený uplatniť si voči poskytovateľovi zmluvnú pokutu vo výške:
a)	100 eur (slovom sto eur) za každý aj začatý deň omeškania so splnením povinnosti , ak je pre jej splnenie  určený  konkrétny termín  alebo lehota určená v dňoch,
b)	1 000 eur (slovom tisíc eur) za každé jednotlivé porušenie povinnosti, ak pre jej splnenie  nie je určený konkrétny termín alebo lehota,
ak súčasne platí, že táto zmluva pre také porušenie neurčuje inú zmluvnú pokutu.  
2.	V prípade omeškania objednávateľa so splnením svojho záväzku zaplatiť dohodnutú zmluvnú cenu je poskytovateľ oprávnený požadovať zaplatenie úroku z omeškania vo výške podľa  Obchodného zákonníka.
3.	Zaplatením zmluvnej pokuty alebo úroku z omeškania nie je dotknutý nárok poškodenej zmluvnej strany na náhradu škody v celom rozsahu, ktorá jej preukázateľne vznikla v dôsledku nesplnenia povinností druhej zmluvnej strany. Zaplatenie zmluvnej pokuty za porušenie povinnosti zabezpečenej zmluvnou pokutou nemá za následok zánik povinnosti poskytovateľa splniť si svoju povinnosť. 
4.	Objednávateľ má právo na náhradu škody, preukázateľne vzniknutej nesplnením vlastnej daňovej povinnosti poskytovateľa, platiteľa DPH, v zmysle § 78 zákona o DPH. Objednávateľ má zároveň právo uplatniť u poskytovateľa trovy konania, ktoré mu vzniknú v konaní s príslušným daňovým úradom podľa § 69b zákona o DPH a z podania dodatočného daňového priznania k dani z pridanej hodnoty a dodatočného kontrolného výkazu k dani z pridanej hodnoty.
5.	  Objednávateľ je oprávnený jednostranne započítať svoje pohľadávky voči poskytovateľovi, ktoré mu vznikli z dôvodu  uplatnenia ručenia za daň voči objednávateľovi v zmysle § 69b zákona o DPH, vrátane trov konania, ktoré mu vznikli v konaní s príslušným daňovým úradom a pohľadávky vzniknuté z dôvodu dlžného poistného na zdravotné poistenie.
6.	Poskytovateľ vyhlasuje (ak sa na neho takáto zákonná povinnosť vzťahuje), že nie je osobou podľa  § 11 ods. 1 zákona o verejnom obstarávaní. V prípade, ak sa toto vyhlásenie ukáže ako nepravdivé, objednávateľ je oprávnený od zmluvy odstúpiť a poskytovateľ je povinný nahradiť objednávateľovi škodu, ktorá mu tým vznikla.
7.	Ak sa na poskytovateľa taká zákonná povinnosť vzťahuje, poskytovateľ je v súlade s § 4 zákona č. 315/2016 Z. z. o registri partnerov verejného sektora a o zmene a doplnení niektorých zákonov povinný byť zapísaný v registri partnerov verejného sektora aspoň po dobu trvania zmluvy. Poskytovateľ sa súčasne zaväzuje pri plnení tejto zmluvy používať iba takých subdodávateľov, ktorí sú riadne zapísaní v registri partnerov verejného sektora, ak sa na nich takáto povinnosť vzťahuje. V prípade porušenia ktoréhokoľvek záväzku podľa tohto bodu je objednávateľ oprávnený od tejto zmluvy odstúpiť, a ak toto svoje právo odstúpiť nevyužije, je oprávnený uplatniť si u poskytovateľa zmluvnú pokutu vo výške 1000 eur (slovom tisíc eur).
8.	Poskytovateľ dáva súhlas objednávateľovi na jednostranné započítanie akýchkoľvek splatných aj nesplatných pohľadávok objednávateľa voči všetkým splatným aj nesplatným pohľadávkam poskytovateľa (vrátane nároku objednávateľa z titulu zmluvných pokút voči poskytovateľovi), pričom poskytovateľ nie je oprávnený započítať svoje pohľadávky voči pohľadávkam objednávateľa bez jeho predchádzajúceho písomného súhlasu.

Čl. VI
Doba platnosti zmluvy

1.	Zmluva sa uzatvára na dobu určitú, a to na 48 mesiacov odo dňa nadobudnutia účinnosti zmluvy.
2.	Zmluvný vzťah je možné ukončiť pred dobou, na ktorú bol dojednaný:
a)	písomnou dohodou zmluvných strán ku dňu uvedenému v dohode,
b)	písomnou výpoveďou objednávateľa,
c)	písomným odstúpením od zmluvy.
3.	  Objednávateľ je oprávnený vypovedať zmluvu kedykoľvek, a to aj bez uvedenia dôvodu. Výpovedná doba je 3 mesiace a začína plynúť prvým dňom kalendárneho mesiaca nasledujúceho po kalendárnom mesiaci, v ktorom bola výpoveď doručená druhej zmluvnej strane. 
4.	Odstúpiť od tejto zmluvy je možné v prípadoch uvedených v § 344 a nasl. Obchodného zákonníka a v tejto zmluve.
5.	Objednávateľ je zároveň oprávnený od zmluvy odstúpiť aj v prípade:
a)	porušenia povinností poskytovateľa podľa čl. VII bod 1 a 2, čl. VIII bod 4 a 5 zmluvy a čl. IX bod 1 a 2 zmluvy
b)	ak sa poskytovateľ stane dlžníkom poistného na zdravotné poistenie voči objednávateľovi,
c)	ak právnickej osobe poskytovateľa bol uložený jeden, alebo viacero trestov, uvedených v § 10 zákona č. 91/2016 Z. z. o trestnej zodpovednosti právnických osôb v znení neskorších predpisov.
6.	Odstúpenie je účinné dňom doručenia oznámenia o odstúpení druhej zmluvnej strane. Odstúpenie musí mať písomnú formu a musia v ňom byť podrobne uvedené dôvody odstúpenia. 
7.	V prípade predčasného ukončenia zmluvy sú zmluvné strany povinné vysporiadať všetky záväzky, vrátane finančných záväzkov, ktoré vznikli v súlade s touto zmluvou do momentu jej ukončenia. O takomto vysporiadaní bude vyhotovený písomný protokol. V prípade odstúpenia od tejto zmluvy sa zmluvné strany výslovne dohodli, že si nebudú navzájom vracať plnenia poskytnuté pred odstúpením od zmluvy, pokiaľ tieto plnenia neboli poskytnuté v rozpore s touto zmluvou alebo všeobecne záväznými právnymi predpismi; zmluvné strany a dohodli, že sa neuplatní ustanovenie § 351 ods. 2 Obchodného zákonníka.

Čl. VII
Osobitné ustanovenia

1.	Poskytovateľ je oprávnený plniť predmet zmluvy aj prostredníctvom subdodávateľov, ktorí musia spĺňať podmienky pre realizáciu predmetu zmluvy, týkajúce sa osobného postavenia v rozsahu, v akom bolo ich splnenie vyžadované od poskytovateľa a neexistujú u nich dôvody na vylúčenie podľa § 40 ods. 6 písm. a) až g) a ods. 7 a 8 zákona o verejnom obstarávaní, v súlade s § 41 zákona o verejnom obstarávaní. V prípade realizácie predmetu zmluvy prostredníctvom subdodávateľov zodpovedá poskytovateľ objednávateľovi tak, ako keby realizoval predmet zmluvy sám. Objednávateľ je oprávnený od tejto zmluvy odstúpiť, ak zistí, že poskytovateľ zabezpečuje realizáciu predmetu zmluvy prostredníctvom subdodávateľa, ktorý nespĺňa podmienky podľa § 41 zákona o verejnom obstarávaní, alebo zabezpečuje plnenie predmetu zmluvy prostredníctvom subdodávateľa napriek tomu, že túto skutočnosť neuviedol v prílohe              č. 5 tejto zmluvy, čím nie je dotknutý nárok objednávateľa na náhradu škody z tohto dôvodu vzniknutej. Zoznam známych subdodávateľov je uvedený v prílohe č. 5 zmluvy – Zoznam subdodávateľov.
2.	V prípade, že niektorý zo subdodávateľov nie je v okamihu podpísania tejto zmluvy známy a vstúpi do procesu v priebehu realizácie predmetu zmluvy, resp. sa zmení niektorý zo subdodávateľov počas realizácie predmetu zmluvy, alebo sa zmenia údaje, týkajúce sa konkrétneho subdodávateľa, musí byť táto zmena odsúhlasená zmluvnými stranami formou písomného dodatku k tejto zmluve. O každej zmene je poskytovateľ povinný bezodkladne informovať objednávateľa – najneskôr do 7 kalendárnych dní pred účinnosťou zmeny, pričom súčasťou oznámenia musí byť aj čestné vyhlásenie, že subdodávateľ, ktorého sa zmena týka, spĺňa podmienky pre realizáciu predmetu zmluvy ustanovené zákonom o verejnom obstarávaní. Ak poskytovateľ tento záväzok nedodrží, považuje sa to za závažné porušenie zmluvných podmienok a poskytovateľ je povinný zaplatiť objednávateľovi zmluvnú pokutu vo výške 20 % z ceny za realizáciu predmetu zmluvy vrátane DPH, uvedenej v čl. III bod 1 zmluvy. Objednávateľ je oprávnený zmluvnú pokutu započítať a z tohto dôvodu krátiť poskytovateľovi mesačné úhrady za plnenie predmetu zmluvy. Objednávateľ je oprávnený dohodnutú zmluvnú pokutu vo výške 20% vyúčtovať poskytovateľovi aj dodatočne, ak zistí, že poskytovateľ porušil záväzok podľa tohto bodu. 
3.	Poskytovateľ nie je oprávnený postúpiť akékoľvek práva a pohľadávky vyplývajúce z tejto zmluvy na tretie osoby bez predchádzajúceho písomného súhlasu objednávateľa. Právny úkon, ktorým budú práva a pohľadávky postúpené v rozpore s týmto bodom, bude neplatný.
4.	Zmluvné strany sa dohodli, že písomnosti podľa tejto zmluvy sa doručujú osobne, poštou, kuriérskou službou alebo e-mailom. Každá zmluvná strana je povinná písomne informovať druhú zmluvnú stranu o akejkoľvek zmene adresy, e-mailu, alebo kontaktných údajov, uvedených v tejto zmluve. Písomnosti doručované poštou a kuriérskou službou sa doručujú na adresu sídla zmluvných strán, uvedenú v čl. I zmluvy. Písomnosti doručované osobne sa považujú za doručené v deň ich prevzatia, alebo dňom kedy adresát odoprel prevziať zásielku. Písomnosti doručované poštou alebo kuriérskou službou sa považujú za doručené v deň prevzatia zásielky adresátom, alebo v deň keď sa zásielka vrátila odosielateľovi späť ako nedoručená, aj keď sa adresát o zásielke nedozvedel. S výnimkou elektronických faktúr sa písomnosti doručované prostredníctvom e-mailu považujú za doručené nasledujúci pracovný deň po ich odoslaní na niektorú z e-mailových adries druhej zmluvnej strany podľa tejto zmluvy.
5.	Na doručovanie písomností týkajúcich sa vzniku, zmeny, zániku zmluvy, alebo akéhokoľvek porušenia zmluvy, sa nepoužije e-mail.
6.	Písomnosti a komunikácia medzi zmluvnými stranami, týkajúca sa tejto zmluvy, bude prebiehať v slovenskom jazyku, vrátane vystavovania účtovných dokladov a ich príloh, pričom všetky oznámenia s právnym alebo zmluvným účinkom sa budú posielať druhej zmluvnej strane na jej adresu uvedenú v čl. I tejto zmluvy.
7.	Osobné údaje kontaktných osôb a osôb podieľajúcich sa na plnení predmetu tejto zmluvy budú spracúvané za účelom plnenia tejto zmluvy, pričom zmluvné strany vyhlasujú, že sú oprávnené tieto osobné údaje poskytnúť druhej zmluvnej strane. Okrem osobných údajov podľa prvej vety tohto bodu pri plnení tejto zmluvy nebudú spracúvané osobné údaje. Ak pri plnení predmetu zmluvy dôjde k náhodnému kontaktu s osobnými údajmi, je poskytovateľ povinný dodržiavať ustanovenia Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov v konsolidovanom znení a zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.

Čl. VIII
Protikorupčné ustanovenia

1.	Zmluvné strany sa nesmú dopustiť, nesmú schváliť, ani povoliť žiadne konanie v súvislosti s dojednávaním, uzatváraním alebo plnením tejto zmluvy, ktoré by spôsobilo, že by zmluvné strany alebo osoby ovládané zmluvnými stranami porušili akékoľvek platné protikorupčné všeobecne záväzné právne predpisy. Táto povinnosť sa vzťahuje najmä na neoprávnené plnenia, vrátane urýchľovacích platieb (facilitation payments) verejným činiteľom, zástupcom alebo zamestnancom orgánov verejnej správy alebo blízkym osobám verejných činiteľov, zástupcov alebo zamestnancov orgánov verejnej správy. 
2.	Zmluvné strany sa zaväzujú, že neponúknu, neposkytnú, ani sa nezaviažu poskytnúť žiadnemu zamestnancovi, zástupcovi alebo tretej strane konajúcej v mene druhej zmluvnej strany, a rovnako neprijmú, ani sa nezaviažu prijať od žiadneho zamestnanca, zástupcu alebo tretej strany konajúcej v mene druhej zmluvnej strany žiadny dar, ani inú výhodu, či peňažnú alebo inú, v súvislosti s dojednávaním, uzatváraním alebo plnením tejto zmluvy v rozpore s Etickým kódexom, zverejneným na webovom sídle objednávateľa, www.vszp.sk (ďalej len „Etický kódex“).
3.	Zmluvné strany sa zaväzujú bezodkladne informovať druhú zmluvnú stranu, pokiaľ si budú vedomé alebo budú mať konkrétne podozrenie na korupciu pri dojednávaní, uzatváraní alebo pri plnení tejto zmluvy.
4.	V prípade, že akýkoľvek dar alebo výhoda v súvislosti s dojednávaním, uzatváraním alebo plnením tejto zmluvy je poskytnutý zmluvnej strane alebo zástupcovi zmluvnej strany v rozpore s týmto článkom zmluvy, môže zmluvná strana od tejto zmluvy odstúpiť. 
5.	Zmluvné strany sa zaväzujú dodržiavať apolitickosť vo vzájomnom postupe pri uzatváraní zmluvy a základné morálne a etické hodnoty ustanovené v obsahu Etického kódexu. V prípade nedodržiavania stanovených apolitických, morálnych a etických hodnôt je zmluvná strana oprávnená od tejto zmluvy odstúpiť. 

Čl. IX
Licencia

1.	Poskytovateľ sa zaväzuje zabezpečiť súhlasy a vysporiadať nároky autorov  webovej aplikácie „Portál“ (ďalej len „webová aplikácia“), ktorú poskytovateľ použije na účely plnenia tejto zmluvy počas doby trvania zmluvy k užívaniu na území Slovenskej republiky tak, aby jej užívanie v súlade s touto zmluvou neodporovalo príslušným platným právnym predpisom.
2.	Poskytovateľ vyhlasuje, že je vykonávateľom autorských práv k webovej aplikácii, a ako vykonávateľ autorských práv udeľuje objednávateľovi:
a)	licenciu na dobu určitú - 48 mesiacov odo dňa nadobudnutia účinnosti zmluvy, 
b)	licenciu na  spôsob použitia – nahliadanie, prezeranie, upravovanie, vkladanie, sťahovanie sprístupnenej evidencie a dokumentácie, vedenej podľa čl. II bod 1 písm. g) vo webovej aplikácii. Poskytovateľ za účelom plnenia predmetu zmluvy v zmysle čl. II bod 1 písm. g) zmluvy udelí objednávateľovi prístup do webovej aplikácie pre 30 zamestnancov objednávateľa a na základe písomnej žiadosti objednávateľa aj tretím osobám, a to s minimálnou dostupnosťou 5 pracovných dní, 8 hodín denne, v čase od 08:00 do 16:00; v prípade výpadku webovej aplikácie (nefunkčnosti) je poskytovateľ povinný vzniknutý výpadok odstrániť do 3 pracovných dní, 
c)	licenciu platnú na území Slovenskej republiky, pričom odmena za licenciu je už zahrnutá v odmene za jednotlivé plnenia predmetu zmluvy,
d)	nevýhradnú licenciu, 
e)	súhlas, že objednávateľ je oprávnený udeliť tretej osobe súhlas na použitie webovej aplikácie, t. j. udeliť sublicenciu v rozsahu udelenej licencie,
f)	súhlas, že takto udelené sublicencie s písomným súhlasom objednávateľa môžu ďalej tretie subjekty, ktorým boli udelené, ďalej prevádzať na ďalšie subjekty v rovnakom rozsahu.
3.    Poskytovateľ vyhlasuje, že poskytnutím služieb v zmysle predmetu zmluvy neporušuje a neporuší autorské práva iných osôb a je oprávnený s prípadnými autorskými právami nakladať.
4.    V prípade, že akákoľvek tretia osoba, vrátane zamestnancov poskytovateľa a/alebo subdodávateľov, bude mať akýkoľvek nárok voči objednávateľovi z titulu porušenia jej autorských práv a/alebo práv priemyselného a/alebo iného duševného vlastníctva alebo akékoľvek iné nároky v akejkoľvek súvislosti s plnením poskytnutým poskytovateľom podľa tejto zmluvy, poskytovateľ sa zaväzuje bezodkladne obstarať na svoje vlastné náklady a výdavky od takejto tretej osoby súhlas na používanie jednotlivých plnení dodaných, poskytnutých, vykonaných a/alebo vytvorených poskytovateľom, subdodávateľom alebo tretími osobami pre objednávateľa, alebo upraviť jednotlivé plnenie dodané, poskytnuté, vykonané a/alebo vytvorené poskytovateľom subdodávateľom alebo tretími osobami pre objednávateľa tak, aby už ďalej neporušovali autorské práva a/alebo práva priemyselného a/alebo iného duševného vlastníctva tretej osoby, alebo nahradiť jednotlivé plnenie dodané, poskytnuté, vykonané a/alebo vytvorené poskytovateľom, subdodávateľom alebo tretími osobami pre objednávateľa rovnakými alebo aspoň takými plneniami, ktoré majú aspoň podstatne podobné kvalitatívne, operačné a technické parametre a funkčnosti, alebo, ak sa jedná o plnenie poskytnuté na základe licencie tretej osoby, taký nárok vyriešiť v súlade s tým, čo pre taký prípad stanovujú jej licenčné podmienky uvedené v tejto zmluve, a ak ich niet, tak v súlade s týmito podmienkami; a poskytnúť objednávateľovi akúkoľvek a všetku účinnú pomoc a uhradiť akékoľvek a všetky náklady a výdavky, ktoré vznikli/vzniknú objednávateľovi v súvislosti s uplatnením vyššie uvedeného nároku tretej osoby; a nahradiť objednávateľovi akúkoľvek a všetku škodu, ktorá vznikne objednávateľovi v dôsledku uplatnenia vyššie uvedeného nároku tretej osoby, a to v plnej výške a bez akéhokoľvek obmedzenia.
5.   Objednávateľ sa zaväzuje o každom nároku vznesenom osobou v zmysle bodu 4 tohto článku bez zbytočného odkladu informovať poskytovateľa, a že bude v súvislosti s takým nárokom postupovať podľa primeraných pokynov poskytovateľa tak, aby sa predišlo vzniku a prípadne zvýšeniu škôd, že nevykoná smerom k takej osobe žiaden úkon, v dôsledku ktorého by sa jej postavenie v súvislosti s takým uplatnením nároku zlepšilo, a poskytovateľovi vystaví a bude po potrebnú dobu udržiavať v platnosti prevoditeľnú plnú moc potrebnú na to, aby sa poskytovateľ mohol za objednávateľa účinne takému nároku brániť a s takou treťou osobou o urovnaní sporu konať, a aj inak postupovať tak, ako je to potrebné v záujme ochrany práv oboch zmluvných strán.
Čl. X
Záverečné ustanovenia

1.	Zmluvné vzťahy, výslovne neupravené touto zmluvou, sa riadia príslušnými ustanoveniami Obchodného zákonníka a súvisiacimi všeobecne záväznými právnymi predpismi, platnými v Slovenskej republike.
2.	Zmluva nadobúda platnosť dňom jej podpisu obidvomi zmluvnými stranami a účinnosť dňom nasledujúcim po jej zverejnení v Centrálnom registri zmlúv podľa § 47a Občianskeho zákonníka v platnom znení.
3.	Akékoľvek zmeny tejto zmluvy môžu byť vykonané len vo forme písomného dodatku podpísaného oprávnenými zástupcami obidvoch zmluvných strán, pokiaľ zmluva výslovne  neupravuje inak.
4.	V prípade, že akékoľvek ustanovenie zmluvy sa stane neplatným, neúčinným a/alebo nevykonateľným, nie je tým dotknutá platnosť, účinnosť a/alebo vykonateľnosť jej ostatných ustanovení, pokiaľ to nevylučuje v zmysle príslušných právnych predpisov samotná povaha takého ustanovenia. Zmluvné strany sa zaväzujú bez zbytočného odkladu po tom, ako zistia, že niektoré z ustanovení tejto zmluvy je neplatné, neúčinné a/alebo nevykonateľné, nahradiť dotknuté ustanovenie ustanovením novým, ktorého obsah bude v čo najväčšej miere zodpovedať ich vôli v čase uzatvorenia tejto zmluvy.
5.	Prípadné spory medzi zmluvnými stranami, ktoré vzniknú na základe tejto zmluvy, budú zmluvné strany riešiť v prvom rade mimosúdnou cestou, a to vzájomnými rokovaniami. Ak sa tieto spory nepodarí vyriešiť ani po takýchto vzájomných rokovaniach, je ktorákoľvek zmluvná strana oprávnená obrátiť sa na príslušný súd Slovenskej republiky.
6.	Neoddeliteľnou súčasťou tejto zmluvy sú prílohy:
Príloha č. 1 - Miesta plnenia a kontaktné osoby,
Príloha č. 2 - Špecifikácia zariadení a požadované termíny realizácie,
Príloha č. 3 - Cenová špecifikácia,
Príloha č. 4 – Portál,
Príloha č. 5 – Zoznam subdodávateľov.
7.	Zmluva je vyhotovená v piatich vyhotoveniach, z toho tri pre objednávateľa a dve pre poskytovateľa.
8.	Zmluvné strany vyhlasujú, že ich vôľa vyjadrená v tejto zmluve je vážna, slobodná a určitá, že prejavy vôle obidvoch zmluvných strán sú dostatočne zrozumiteľné. Na znak súhlasu s celým obsahom tejto zmluvy ju jej účastníci podpisujú.

V Bratislave dňa ….....................	V............................dňa …...............

Za objednávateľa:	Za poskytovateľa: 

.........................................                       	          	 .............................................
Ing. Matúš Jurových, PhD.
predseda predstavenstva 
Všeobecná zdravotná poisťovňa, a.s.

........................................
Ing. Viktor Očkay, MPH
podpredseda predstavenstva  
Všeobecná zdravotná poisťovňa, a.s.